Volvo 340 ja 360

Volvo 340 ja 360 ovat Volvon vuosina 1976–1991 valmistamia keskikokoluokan automalleja, jotka korvasivat edeltäneen Volvo 66:n. Niiden seuraajaksi tuli 440/460-sarja 1980-luvun lopulla, mutta valmistusta jatkettiin vielä jonkin aikaa uusien mallien rinnalla.

 Volvo 340 ja 360 (1976–1991) 
Volvo oli laajentanut valikoimaansa hankkimalla pieniä autoja valmistaneen alankomaalaisen DAF:n 1970-luvun puolivälissä. Volvo jatkokehitti DAF 66 -mallia, ja näin syntyi Volvo 66. DAF:llä oli 1970-luvulla kehitteillä 66-mallin suurempi seuraaja, joka tunnettiin suunnitteluvaiheessa työnimellä P900. Kun Volvo osti enemmistöosuuden DAF:stä, malli päätettiin tuoda markkinoille Volvo-merkkisenä.

Keväällä 1976 esitelty kolmeovinen Volvo 343 oli tarkoitettu Volvo 66:n uudenaikaisemmaksi seuraajaksi. Se on takavetoinen monikäyttöauto, jossa on perässä pieni porras. Muotoilu oli persoonallinen ja Volvoksi tunnistettava. Tekniikka pohjautui edeltäjään, jonka tavoin voimansiirtona on portaaton CVT-vaihteisto Variomatic. Moottori oli Renault’n uusi 1,4-litrainen ja 70-hevosvoimainen.
vasen|pienoiskuva|Facelift-mallin (1981) Volvo 345.
vasen|pienoiskuva|Sedan-korinen Volvo 360.
Variomaticin rinnalle tuli perinteinen manuaalivaihteisto vuonna 1979. Samana vuonna kolmeovisen rinnalle tuli viisiovinen Volvo 345. Vuonna 1981 malli sai uudet ajovalot, etusäleikön ja kojelaudan. Uutena moottorina oli Volvon oma 2,0-litrainen, jonka yhteyteen sai ainoastaan manuaalivaihteiston.

Vuonna 1982 mallinumerointia muutettiin siten, että jatkossa sekä kolme- että viisioviset tunnettiin 340-nimisenä. Samana vuonna esiteltiin paremmin varusteltu 360-malli, joka tuli vuonna 1983 saataville myös neliovisena sedanina. Seuraavana vuonna sedan lisättiin myös 340-mallin korivaihtoehdoksi.
vasen|pienoiskuva|Facelift-mallin (1985) Volvo 340.
Syksyllä 1985 mallit saivat suuremmat puskurit, joihin oli sijoitettu sivuvilkut. Myös takavaloihin tehtiin muutoksia. Uusia moottoreita olivat 1,7-litrainen (80 hv) bensiinimoottori sekä 1,6-litrainen (54 hv) dieselmoottori, jotka molemmat tulivat Renault’lta.

Volvo 343 esiteltiin Suomessa vuonna 1976, ja sitä rekisteröitiin vuoden 1979 loppuun mennessä hieman alle 6 000 kappaletta.Laitinen, Timo: Auto 70-luvulla: nousun ja kriisin vuosikymmenellä (4. painos), s. 211. Helsinki: Alfamer Oy, 2018. Suomessa perusmalli Volvo 343 L maksoi 51 200 markkaa vuonna 1981Laurell, Heikki (toim.): Suomen henkilöautot 1981, s. 235. Helsinki: Kustannus Oy Autotekniikka, 1981., ja vuonna 1989 perusmallin, 1,4-litraisella moottorilla varustetun kolmeovisen Volvo 340 DL:n hinta oli 85 800 markkaa. Porrasperäisenä Volvo 340 DL maksoi 89 900 markkaa vuonna 1989.Laurell 1989, s. 383. Malliston huipulla ollut Volvo 360 GLT bensiinin suihkutuksella varustetulla kaksilitraisella moottorilla maksoi samana vuonna 125 900 markkaa.Laurell 1989, s. 388. Volvo 340- ja 360-sarjan autoja rekisteröitiin Suomessa 1980-luvun aikana 25 468 kappaletta, mikä oli vain hieman vähemmän kuin Volvon suosituimman, suuremman 240-sarjan vastaava luku, 28 401 autoa.Laitinen, Timo: Auto 80-luvulla: arkiautoja ja erikoisuuksia, s. 219. Helsinki: Alfamer Oy, 2022.

Tekniikan Maailma- ja Vauhdin Maailma -lehtien toimittajat tekivät Volvo 343 Variomatic -autolla Keimolan moottoriradalla Vantaalla syksyllä 1978 yhtäjaksoisen peruuttamisen maailmanennätyksen (1 769 kilometriä yhden vuorokauden aikana), jolla aikaisempi tanskalaisten tekemä ennätys (386 kilometriä) rikkoutui yli nelinkertaisesti. 

 Lähteet 


 Viitteet 

 Aiheesta muualla 

340 ja 360
Luokka:C-segmentin autot
Luokka:1970-luvun autot
Luokka:1980-luvun autot
Luokka:1990-luvun autot